**Tájékoztató a szakképzési munkaszerződésről és a**

**szakirányú oktatással kapcsolatos tudnivalókról**

A **3 éves** duális képzés esetén a 9. évfolyamon a tanulók ágazati alapoktatásban vesznek részt a szakképző intézmény szervezésében. Az ágazati alapoktatás ágazati vizsgával zárul a 9. évfolyam végén, ahol ezt követően a tanulók eldöntik, hogy az ágazatban mely szakmát választják. Sikeres ágazati vizsgát követően, a 10 évfolyamtól (azaz minden év szeptemberétől) a tanulók a szakirányú oktatásukat duális képzőhelyen tölthetik szakképzési munkaszerződéssel.

Az érettségivel rendelkező tanulók **2 éves** képzés keretein belül az első félévben ágazati alapoktatásban vesznek részt, majd ez után kezdődik számukra a szakirányú oktatás.

**Duális képzőhelyek nyilvántartásba vétele 2021-től**

A szakirányú oktatást folytatni szándékozó **gazdálkodó szervezetek vagy képzőközpontok nyilvántartásba vétele, kérelem benyújtásával indul,** amelyet

* a duális képzést szervező szervezet székhelye vagy
* a duális képzési célt szolgáló telephelye

szerinti **illetékes területi kamarának kell benyújtani a nyilvántartásba-vételi kérelem nyomtatványon,** mely kamaránk honlapján elérhető.

A kitöltött dokumentumot aláírva papír alapon vagy elektronikusan, szkennelve kell megküldeni az illetékes területi kamarának.

A kérelem beérkezése után a nyilvántartást vezető szerv (területi kamara) **közigazgatási hatósági eljárás keretében** győződik meg a feltételek meglétéről. Az ellenőrzésben részt vevő kamarai és szakképző iskolai szakértők a **nyilvántartásba vételi** **eljárásban helyszíni szemle során** vizsgálják a jogszabályi feltételeket.

Duális képzőhelyként **az a gazdálkodó szervezet vagy képzőközpont vehető nyilvántartásba,**

* ahol biztosítottak a szakirányú oktatás folytatásának jogszabályi feltételei,
* amely rendelkezik az oktatni kívánt szakma képzési programjával**\***
* amely a jogszabályban meghatározott végzettséggel és szakképesítéssel vagy szakképzettséggel és gyakorlattal rendelkező személyt foglalkoztat,**\*\***
* amely rendelkezik a duális képzőhely által vállalt szakirányú oktatáshoz szükséges eszközzel és felszereléssel**\*\*\***, valamint
* a minőségirányítási feladatok esetében:

**-** minőségirányítási rendszert működtet vagy

**-** a gazdasági kamara által kidolgozott szempontrendszerben meghatározott minőségi követelményeknek megfelel.

Az ellenőrzést követően, a szervezet **megfelelősége esetén a területi kamara bejegyzi** a szervezetet a **duális képzőhelyek nyilvántartásába**, amely közhiteles hatósági nyilvántartásnak minősül.

**\***Az adott szakma képzési és kimeneti követelményei és programtanterve alapján - az elméleti képzést biztosító szakképző iskolával közösen - kidolgozott **képzési program**, amely alapján a szakirányú oktatás folyik

**\*\*Személyi feltételek:**

A duális képzést folytató szervezetnél oktatóként olyan személy vehet részt, aki

* cselekvőképes,
* nem áll a szakirányú oktatási tevékenység folytatását kizáró foglalkozástól eltiltás hatálya alatt,
* a duális képzőhely által vállalt szakmának megfelelő, államilag elismert, legalább középfokú szakirányú szakképzettséggel és legalább ötéves, az érintett szakképzettségnek megfelelő szakmai gyakorlattal rendelkezik és
* kamarai gyakorlati oktatói vizsgával rendelkezik.

Mentesül a kamarai gyakorlati oktatói vizsga letétele alól az, aki

* mestervizsgával rendelkezik, vagy
* a duális képzőhely által vállalt szakmának megfelelő szakirányú felsőfokú szakképzettséggel és legalább kétéves szakirányú szakmai gyakorlattal,
* felsőfokú végzettséggel és szakirányú középfokú szakképzettséggel, valamint legalább ötéves szakirányú szakmai gyakorlattal vagy
* az egészségügyi ágazat tekintetében egészségügyi gyakorlatvezető szakképesítéssel

rendelkezik, vagy

* a hatvanadik életévét betöltötte.

\*\*\*A szakirányú oktatás **tárgyi eszközeinek** (gépek, berendezések, szerszámok) vizsgálata az adott szakma képzési és kimeneti követelményében meghatározott eszközjegyzék szerint történik.

**A szakképzési munkaszerződés, megkötésének módja, feltételei**

***A szakképzési munkaszerződés*** a gazdálkodó szervezet és a tanuló között szakirányú oktatás céljából, a szakmajegyzék szerint oktatott szakma képzési idejére megkötött írásbeli szerződés.

Érvényes szakképzési munkaszerződés esetén a tanuló szakirányú oktatását a gazdálkodó szervezet és a szakképző iskola végzi a képzési és kimeneti követelmény illetve a képzési programtanterv alapján elkészített képzési program szerint. A szakképzési munkaszerződés rögzíti a gazdálkodó szervezet és a képzésben részt vevőre vonatkozó jogokat, kötelességeket.

A *szakképzési munkaszerződést 2* ***példányban*** *kell elkészíteni és* *aláírni (eredeti aláírás és bélyegző szükséges*!)

Ezt követően a duális képzőhely feltölti a regisztrációs és tanulmányi rendszerbe a szakképzési munkaszerződést.

A gyakorlati képzőnek bejelentési kötelezettsége van a NAV felé a T1041-es nyomtatványon a 1101 jogviszonykódon.

**A szakképzési munkaszerződéseket a kamarák NEM jegyzik ellen és nem veszik nyilvántartásba sem. Azonban csak az a gazdálkodó szervezet vagy képzőközpont köthet szakképzési munkaszerződést, aki szerepel a kamara duális képzőhely nyilvántartásában!**

**A szakképzési munkaszerződést, annak módosítását és felmondását írásba kell foglalni**. A szakképzési munkaszerződés, mivel közvetlenül a tanuló és a gazdálkodó szervezet köti, csak általuk módosítható.

A szakképzési munkaszerződés megszűnik:

* A tanulói- illetve a felnőttképzési jogviszony megszűnésétől számított 30. napon.
* A szakmai vizsga sikeres letétele hónapjának utolsó napján
* A duális képzőhely jogutód nélküli megszűnésének napján
* A duális képzőhely eltiltó határozatának véglegessé válásának napján
* A képzésben részt vevő halálának napján

A szakképzési munkaszerződés megszűntethető: 2019. évi LXXX törvény 12/2020 kormányrendelet 88. §

* Közös megegyezéssel
* Felmondással a felmondás közlésétől számított tizenötödik nappal
* Azonnali hatályú felmondással, ha bármelyik fél a munkaszerződésben vállalt kötelezettségét szándékosan vagy súlyos gondatlansággal megszegi

**Szakképzési munkaszerződés utáni elszámolása**

**A szakképzési hozzájárulás alapja és mértéke:**

A szakképzési hozzájárulás alapja a szakképzési hozzájárulásra kötelezettet terhelő szociális hozzájárulási adó alapja, mértéke a szakképzési hozzájárulás alapjának 1,5 %-a (bruttó kötelezettség).

**Arányosított önköltség**

2021. január 1-jétől a bruttó kötelezettség az új szakképzési munkaszerződésekre is csökkenthető, melyet úgy határozunk meg, hogy az önköltséget (1.200.000 Ft/fő/év) megszorozzuk a súlyszorzókkal (szakma és évfolyamszorzó). Az így kapott összeget elosztjuk az adott év munkanapjainak számával, így kiszámoltuk a szakirányú oktatás arányosított önköltségének egynapi mértékét.

Az **éves adókedvezmény** megállapításához az önköltség napi mértéket megszorozzuk – szakképző intézményben teljesített oktatási nap kivételével – az adóév munkanapjainak számával, így megkapjuk az egy tanulóra jutó éves összeget.

**Számítási példa (turizmus-vendéglátás ágazat esetén): cukrász**

Önköltség (központi költségvetésről szóló törvény alapján): **1.200.000 Ft /fő/ év**

Súlyszorzó turizmus-vendéglátás ágazatba tartozó szakmák esetében: **2,2**

Évfolyam súlyszorzó a szakirányú oktatás első évfolyamán (10. osztály): **1,2**

Munkanapok száma 2021-ben: **254**

Havi tanítási napok (munkanapok) száma: 21 nap, ebből iskolai napok száma ( becsült - konkrét szám a képzési program összeállítását követően állapítható meg): **10 nap**

**Napi önköltség**:

**(önköltség \* ágazati súlyszorzó \* évf. súlyszorzó) / 254**

**(1.200.000Ft \* 2,2 \* 1,2) / 254 = 12 472 Ft/tanuló/nap**

**Havi önköltség** (becsült):

**napi önköltség \* (havi munkanap – iskolai napok száma)**

**12 472 \* (21-10) = 137 197 Ft/hó/tanuló**

**További csökkentő tétel, 20%-os sikerdíj:**

A bruttó kötelezettség csökkenthető a szakképzési munkaszerződésre tekintettel az igénybe vett adókedvezmény 20%-ának megfelelő összeggel, ha a tanuló, illetve a képzésben részt vevő személy *sikeres szakmai vizsgát* tett.

A bruttó kötelezettséget meghaladó adókedvezmény adó- visszaigénylés keretében érvényesíthető.

**A szakképzési hozzájárulás megállapítása, bevallása és megfizetése**

A szakképzési hozzájárulás éves elszámolású adó, amelyet adóévre kell megállapítani, melynek elszámolása és bevallása is előlegrendszerben történik, a ’08-as bevallás keretében.

Nem kell adóbevallást benyújtani, ha a szakképzési hozzájárulásra kötelezettnek nem keletkezik szakképzési hozzájárulás-fizetési kötelezettsége, vagy adókedvezményt nem érvényesít.

 A szakképzési hozzájárulási előleg fizetésénél az adóév első tizenegy hónapjára vonatkozóan a bruttó kötelezettség csökkentésének havi mértékét a tárgyhónap munkanapjainak száma alapján kell meghatározni.

**Tanuló pénzbeli juttatása szakképzési munkaszerződés alapján**

A 2019. évi LXXX. törvény 83. § (1) bekezdés szerint a **szakképzési munkaszerződéssel** a tanuló, illetve a képzésben részt vevő személy és a duális képzőhely között **munkaviszony** jön létre.

 A **tanuló,** illetve a képzésben részt vevő személy a **szakképzési munkaszerződés alapján** végzett munkáért havonta közvetlenül nyújtott pénzbeli juttatásként **munkabérre jogosult** valamint **egyéb juttatásként** megilletik a duális képzőhelyen a tanuló, illetve a képzésben részt vevő személy által választott szakmához szükséges szakképzettséggel betöltött munkakörben foglalkoztatottak részére biztosított juttatások. **(Szkt. 85. §)**

***A munkabér*** az **Szkr. 253.§ (1)** bekezdésében foglaltak szerint a tárgyév első hónapjának első napján érvényes kötelező **legkisebb havi munkabér legalább 60%-a, de legfeljebb a tárgyév első hónapjának első napján érvényes kötelező legkisebb havi munkabér összege.** A munkabért a tanuló, illetve a képzésben részt vevő személy fizetési számlájára utólag, a tárgyhót követő hónap tizedik napjáig történő **átutalással** kell teljesíteni.

Az **Szkr. 253. § (2)** bekezdése szerint a tanuló, illetve a képzésben részt vevő személy számára az Szkt. 85. § (2) bekezdése szerinti ***egyéb juttatást*** a tanuló, illetve a képzésben részt vevő személy által választott szakmához szükséges szakképzettséggel betöltött munkakörben foglalkoztatottak részére biztosított juttatással azonos mértékben, de legfeljebb a tárgyév első hónapjának első napján érvényes kötelező legkisebb havi munkabér mértékéig kell biztosítani. Az egyéb juttatásra a tanuló, illetve a képzésben részt vevő személy az általa ledolgozott napokra tekintettel arányosan jogosult.

A szakképzési munkaszerződés alapján kifizetett díjazásból **18,5%** társadalombiztosítási járulékot kell levonni. *(Tb.tv.25.§ (1)* bek.). A duális képzőhelynek **nem keletkezik** szociális hozzájárulási adó befizetési kötelezettsége *(Szocho.tv. 5.§ (1) ea) pontja)* a szakképzési munkaszerződéssel foglalkoztatottak után.

**A pénzbeli juttatás kifizetésére vonatkozó egyéb szabályok:**

Ha a szakképzési munkaszerződés a tanév megkezdése után, hónap közben jön létre, vagy szűnik meg, a tanulót, illetve a képzésben részt vevő személyt a munkabér és juttatások időarányos része illeti.

**Igazolatlan hiányzás** esetén az egy napra vonatkozó csökkentés mértéke az egy gyakorlati munkanapra járó munkabér összege (munkabér/havi gyakorlati nap).

**Munkajogi szabályok szakképzési munkaszerződés alapján:**

* Ha a tanuló fiatalkorú, a gyakorlati képzési ideje a napi **7 órát**, ha nagykorú, akkor a napi **8 órát** nem haladhatja meg. A szakirányú oktatást reggel **6 óra** és este **10 óra** közötti időszakban kell megszervezni. A szakirányú oktatás után **16** **óra** folyamatos pihenőidőt kell biztosítani az oktatásban résztvevőnek. A tanulót **4,5 óra** munkavégzés esetén **30** perc, **6** órát elérő munkavégzés esetén **45** perc munkaközi szünetet kell biztosítani.
* A tanuló számára a betegség miatti keresőképtelenség időtartamára – a munkajogi és társadalombiztosítási szabályok értelmében – **naptári évenként 15 munkanap betegszabadság jár.** Az ezt meghaladó időre a képzésben részt vevő **táppénzre** jogosult.
* A tanulót, illetve a képzésben részt vevő személyt a **18.** életévének betöltése évének utolsó napjáig évente **45** munkanap, ezt követően évente **30** munkanap **szabadság** illeti meg. A szabadság kiadásánál figyelemmel kell lenni az őszi, téli, tavaszi és nyári szünet rendjére. A nyári szünetben legalább **15 munkanap** szabadságot a tanuló kérésének megfelelő időpontban egybefüggően kell kiadni.
* A tanulót, illetve a képzésben részt vevő személyt a szabadság tartamára **távolléti díj** illeti meg. A távolléti díjat az esedékessége időpontjában érvényes munkabér figyelembevételével kell megállapítani.
* A duális képzőhely **érettségi vizsgatárgyanként** – az érettségi vizsga napját is beszámítva – négy munkanapra köteles a tanulót, illetve a képzésben részt vevő személyt mentesíteni a munkavégzési kötelezettsége alól.
* A tanulót, illetve a képzésben részt vevő személyt a szakmai vizsga előtt a **szakmai vizsgára való felkészülés céljából** egy alkalommal legalább tizenöt munkanap egybefüggő felkészülési idő illeti meg, amelyet a szakképző intézményben kell eltölteni.

A szakképzési munkaszerződésre vonatkozó további részletes szabályok megtalálhatók az Szkt. 83. -89. §, valamint a Szkr. 246.-253. §-ban.

A szakképzési törvény (Szkt.) és végrehatási rendelete (Szkr.) egységes szerkezetben megtalálható a [www.ikk.hu](http://www.ikk.hu) oldalon.

**A szakképzési munkaszerződéssel történő szakirányú oktatás dokumentumai:**

**Képzési program:**

A duális képzőhelynek rendelkeznie kell a szakirányú oktatásra vonatkozó képzési programmal, amely a szakmánként az adott szakmára vonatkozó Képzési és Kimeneti Követelmények és Programtanterv alapján a szakmai oktatásban részt vevő szakképző intézmény Szakmai programjával összhangban kerül elkészítésre. A képzési programot a regisztrációs és tanulmányi rendszerbe fel kell tölteni.

**Minőségirányítási rendszer:**

Amennyiben a gazdálkodó szervezet arról nyilatkozik, hogy nem működtet az Szkt. 19. § (3) bekezdésének megfelelő minőségirányítási rendszert, úgy duális képzőhelyként csak akkor vehető nyilvántartásba, ha legalább a Magyar Kereskedelmi és Iparkamara által a duális képzőhelyek számára a minőségi követelményeknek való megfelelés elősegítése érdekében kialakított szempontrendszert magára nézve kötelezőnek ismeri el és a benne foglalt feltételeket teljesíti.

**Foglalkozási napló:**

A szakirányú oktatást folytató szervezet a tanuló szakirányú oktatása során megvalósuló

szakmai gyakorlat tartalmáról köteles foglalkozási naplót vezetni. A foglalkoztatási napló tanügyi dokumentum, amelynek pontos vezetése kötelező és kiemelt jelentőségű.

**A foglalkozási napló vezetésében újdonság, hogy a szakképzési munkaszerződéssel történő szakirányú oktatás esetében elektronikusan, a regisztrációs és tanulmányi rendszerben kell vezetni!!!!**

A foglalkozási naplónak tartalmaznia kell:

\_ a szakmai tevékenységeket,

\_ változó képzőhely esetén, annak helyszínét,

\_ a szakmai tevékenységre fordított időt,

\_ a tanuló

− értékelését,

− részvételét és mulasztását a szakirányú oktatásban.

**12/2020 (II.7.) Kormányrendelet:**

**225 § (1) Ha a duális képzőhely a foglalkozási napló vezetésének és ellenőrzésének rendjét megszegi, vele szemben a duális képzőhely nyilvántartásba vételére területileg illetékes gazdasági kamara – 2021. január 1-jétől – közigazgatási bírságot szab ki.**

**(2) Ha a duális képzőhely a foglalkozási napló vezetését a bírság kiszabását követően ismételten elmulasztja, a duális képzőhely nyilvántartásba vételére területileg illetékes gazdasági kamara a duális képzőhelyet három évre eltilthatja a szakirányú oktatás folytatásától.**

**Jelenléti ív**

Vezetése kötelező, a bérszámfejtéshez szükséges.

**A munka-, baleset- és a tűzvédelmi napló**

A tanulót a duális képzőhelynek a szakirányú oktatás feladataival összefüggő munkavédelmi

oktatásban kell részesíteni és megvalósulását a résztvevők aláírásával ellátva írásban kell rögzíteni.

**A munkabér kifizetésének igazolását szolgáló dokumentumok**

A duális képzést szervező szervezet, a szakképzési munkaszerződés alapján pénzbeli

juttatásként munkabért köteles fizetni a tanuló részére. A munkabért számlára történő átutalással kell teljesíteni.

**A felelősségbiztosítás megkötését igazoló dokumentum**

A szakirányú oktatásban részt vevő tanuló részére a duális képzőhely köteles felelősségbiztosítást kötni, mely a tanuló által okozott, de a tanuló által meg nem térített károk

fedezetére szolgál.

**Oktatói végzettséget igazoló dokumentumok**

Kapcsolódó jogszabályi háttér:

<https://www.skik.hu/megujulo-szakkepzeshez-kapcsolodo-joganyagok-235>

Képzési és kimeneti követelmények (KKK) és Programtantervek (PTT):

https://szakkepzes.ikk.hu/kkk-ptt

Szakképzési munkaszerződés nyomtatvány:

<https://www.skik.hu/szakkepzesi-munkaszerzodeshez-kapcsolodo-dokumentumok-306>

Szakképzési munkaszerződéshez kapcsolódó költség és normatíva kalkulátor:

<https://tanuloszerzodes.hu/normativa-es-koltsegkalkulator/>

Duális képzőhelyek nyilvántartásához és ellenőrzéséhez kapcsolódó dokumentumok:

<https://www.skik.hu/dualis-kepzohelyek-nyilvantartasahoz-es-ellenorzesehez-kapcsolodo-dokumentumok-311>

***Amennyiben további kérdései merülnének fel a szakirányú oktatással, valamint a szakképzési munkaszerződés kötéseivel és az eljárás rendjével kapcsolatban, munkatársaink az alábbi telefonszámokon állnak rendelkezésre:***

* Akkermanné Surányi Edina duális képzési tanácsadó 30/691-7792; esuranyi@skik.hu
* Dornacker Nóra duális képzési tanácsadó 30/865-6801; ndornacker@skik.hu
* Mészáros Balázs duális képzési tanácsadó 30/558-9556; bmeszaros@skik.hu
* Némethné Varga Brigitta duális képzési tanácsadó 30/229-1219; bvarga@skik.hu
* Ördögh Róbert duális képzési tanácsadó 30/691-7791; rordogh@skik.hu
* Vercz Erika duális képzési tanácsadó 30/791-2451 evercz@skik.hu